สุรเชษฐ์ ประวีณวงศ์วุฒิ

ผู้ช่วยศาสตราจารย์ **สุรเชษฐ์ ประวีณวงศ์วุฒิ**  (เกิด 3 กุมภาพันธ์ พ.ศ. 2521)  เป็นนักวิชาการและนักการเมืองชาวไทย เป็นสมาชิกสภาผู้แทนราษฎร แบบบัญชีรายชื่อ สังกัดพรรคประชาชน อดีตประธานคณะกรรมาธิการศึกษาการจัดทำและติดตามการบริหารงบประมาณ สภาผู้แทนราษฎร อดีตอาจารย์ประจำสถาบันเทคโนโลยีแห่งเอเชีย โดยมีประสบการณ์ในการทำงานที่มีความเชี่ยวชาญเป็นพิเศษทางด้านการคมนาคม

## ประวัติ
สุรเชษฐ์ เกิดเมื่อวันที่ 3 กุมภาพันธ์ พ.ศ. 2521 ที่กรุงเทพมหานคร สำเร็จการศึกษาระดับปริญญาตรี วิศวกรรมโยธา วิศวกรรมศาสตร์ จากจุฬาลงกรณ์มหาวิทยาลัย (พ.ศ. 2542) ระดับปริญญาโท การวางแผนและบริหารจัดการโครงสร้างพื้นฐาน จากสถาบันเทคโนโลยีแห่งเอเชีย (พ.ศ. 2544) และระดับปริญญาเอก วิศวกรรมขนส่งและจราจร จากมหาวิทยาลัยรัฐยูทาห์ สหรัฐอเมริกา โดยมีผลการเรียนเฉลี่ย 4.00

## การทำงาน
สุรเชษฐ์เคยเป็นนักวิจัยและอาจารย์พิเศษในมหาวิทยาลัยและสถาบันวิจัยหลายแห่ง ทั้งในประเทศไทยและต่างประเทศ อาทิ ประเทศนอร์เวย์ และสหรัฐอเมริกา เป็นต้น อีกทั้งยังเคยได้รับตำแหน่ง ประธาน เลขานุการและกรรมการโครงการหรือคณะทำงาน มากกว่า 20 คณะ ทั้งในลักษณะของการจัดซื้อจัดจ้าง การตรวจการจ้าง หรือการทำงานเพื่อให้บรรลุผลตามวัตถุประสงค์ที่กำหนด โดยจากประสบการณ์การลงมือทำงานจริงที่มีความหลากหลายในภาคปฏิบัติ รวมถึงการทำงานในตำแหน่งหัวหน้าแผนกวิจัยและพัฒนาระบบจราจร การทางพิเศษแห่งประเทศไทย ส่งผลให้สุรเชษฐ์ ได้รับเลือกให้มาเป็นอาจารย์ประจำที่สถาบันเทคโนโลยีแห่งเอเชีย (Asian Institute of Technology: AIT) โดยดำรงตำแหน่งอาจารย์ประจำสาขาวิชาวิศวกรรมขนส่ง สำนักวิชาวิศวกรรมและเทคโนโลยี และเคยได้รับรางวัลอาจารย์ดีเด่น

เมื่อเดือนมีนาคม พ.ศ. 2561 สุรเชษฐ์ได้ลาออกจากสถาบันเทคโนโลยีแห่งเอเซีย เพื่อร่วมงานกับธนาธร จึงรุ่งเรืองกิจ และเพื่อนร่วมอุดมการณ์อีกจำนวนหนึ่ง จัดตั้งพรรคการเมืองชื่อ พรรคอนาคตใหม่ และได้รับเลือกเป็นสมาชิกสภาผู้แทนราษฎรแบบบัญชีรายชื่อ ลำดับที่ 8 ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ต่อมาเมื่อพรรคอนาคตใหม่ถูกยุบโดยศาลรัฐธรรมนูญ ได้ย้ายไปสังกัดพรรคก้าวไกล ร่วมกับเพื่อน สส. อดีตพรรคอนาคตใหม่ โดยดำรงตำแหน่งรองเลขาธิการพรรค และได้รับเลือกเป็นสมาชิกสภาผู้แทนราษฎรอีกครั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ต่อมาพรรคก้าวไกลถูกยุบโดยศาลรัฐธรรมนูญ ได้ย้ายไปสังกัดพรรคประชาชน ร่วมกับเพื่อน สส. อดีตพรรคก้าวไกล

ระหว่างการดำรงตำแหน่งสมาชิกสภาผู้แทนราษฎรสมัยแรก ดร.สุรเชษฐ์ ในฐานะผู้เชี่ยวชาญด้านคมนาคมของพรรค ได้รับบทบาทสำคัญในการอภิปรายและติดตามผลการดำเนินงานของกระทรวงคมนาคมมาอย่างต่อเนื่อง ในรัฐบาลพลเอก ประยุทธ์ จันทร์โอชา ที่มีศักดิ์สยาม ชิดชอบ เป็นรัฐมนตรี มีการอภิปรายสำคัญที่เป็นที่กล่าวถึงหลายครั้ง ไม่ว่าจะเป็นการอภิปรายความเหลื่อมล้ำในการจัดสรรงบประมาณให้กับจังหวัดบุรีรัมย์มากกว่าจังหวัดอื่น การอภิปรายการทุจริตโครงการรถไฟฟ้าสายสีส้ม การอภิปรายแผนแม่บท MR-MAP ของรัฐบาล เป็นต้น ต่อมาในรัฐบาลเศรษฐาและแพทองธาร ที่มีรัฐมนตรีว่าการกระทรวงคมนาคมชื่อ สุริยะ จึงรุ่งเรืองกิจ ได้มีการอภิปรายเพื่อให้ข้อคิดต่อนโยบายและโครงการที่สำคัญของรัฐบาลหลายครั้ง เช่น นโยบาย 20 บาทตตลอดสาย การติดตามโครงการแลนด์บริดจ์ โครงการรถไฟความเร็วสูงเชื่อม 3 สนามบิน การนำเสนอร่าง พ.ร.บ. ราง ร่าง พ.ร.บ. ตั๋วร่วม และร่างแก้ไข พ.ร.บ. ขนส่งทางบก เพื่อการกระจายอำนาจขนส่ง เป็นต้น

### สมาชิกสภาผู้แทนราษฎร
สุรเชษฐ์ ประวีณวงศ์วุฒิ ได้รับเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคอนาคตใหม่ → พรรคก้าวไกล
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคก้าวไกล → พรรคประชาชน
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคประชาชน

### กรรมาธิการสามัญ
* ประธาน คณะกรรมาธิการศึกษาการจัดทำและติดตามการบริหารงบประมาณ (2567–ปัจจุบัน)
* รองประธาน คณะกรรมาธิการศึกษาการจัดทำและติดตามการบริหารงบประมาณ (2562–2567)
* รองประธาน คณะกรรมาธิการการคมนาคม (2562–ปัจจุบัน)
* ประธาน คณะอนุกรรมาธิการศึกษาการจัดทำและติดตามการบริหารงบประมาณโครงการโครงสร้างพื้นฐานขนาดใหญ่ ในคณะกรรมาธิการศึกษาการจัดทำและติดตามการบริหารงบประมาณ (2566)
* รองประธาน คณะอนุกรรมาธิการพิจารณาติดตามการเสนอและบังคับใช้กฎหมายด้านความปลอดภัยทางถนน ในคณะกรรมาธิการการคมนาคม (2565–2566)
* ประธาน คณะอนุกรรมาธิการศึกษาและวางแนวทางการพัฒนานวัตกรรมเพื่อแก้ปัญหาการ จราจรและขนส่ง ในคณะกรรมาธิการการคมนาคม (2564–2565)
* รองประธาน คณะอนุกรรมาธิการพิจารณาศึกษาการแก้ปัญหาการรถไฟแห่งประเทศไทย ในคณะกรรมาธิการการคมนาคม (2563–2564)
* ประธาน คณะอนุกรรมาธิการศึกษาการจัดทำและติดตามการบริหารงบประมาณโครงการโครงสร้างพื้นฐานขนาดใหญ่ ในคณะกรรมาธิการศึกษาการจัดทำและติดตามการบริหารงบประมาณ (2563–2566)
* ที่ปรึกษา คณะอนุกรรมาธิการศึกษาการบริหารงบประมาณการดำเนินโครงการก่อสร้าง อาคารผู้โดยสารหลังที่ 2 ของท่าอากาศยานสุวรรณภูมิ ในคณะกรรมาธิการศึกษาการจัดทำและติดตามการบริหารงบประมาณ (2562–2563)
* รองประธาน คณะอนุกรรมาธิการเพื่อพิจารณาศึกษาความปลอดภัยทางถนนและคมนาคม ในคณะกรรมาธิการการคมนาคม (2562–2563)

### กรรมาธิการวิสามัญพิจารณาร่างพระราชบัญญัติงบประมาณ
* กรรมาธิการ คณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2568
* รองประธาน คณะอนุกรรมาธิการแผนงานบูรณาการ 1 ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2568
* กรรมาธิการ คณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2567
* รองประธาน คณะอนุกรรมาธิการแผนงานบูรณาการ 1 ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566
* รองประธาน คณะอนุกรรมาธิการรัฐวิสาหกิจ วิทยาศาสตร์ การวิจัยและถ่ายทอดเทคโนโลยี และทุนหมุนเวียน ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2565
* รองประธาน คณะอนุกรรมาธิการที่ดินและสิ่งก่อสร้าง ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2564
* รองประธาน คณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563
* ที่ปรึกษาประธานคณะอนุกรรมาธิการ คณะอนุกรรมาธิการครุภัณฑ์ ที่ดิน สิ่งก่อสร้าง และรัฐวิสาหกิจ ในคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2563

### กรรมาธิการวิสามัญพิจารณากฎหมาย
* รองประธาน คณะกรรมาธิการวิสามัญพิจารณาร่างพระราชบัญญัติการรถไฟฟ้าขนส่งมวลชนแห่งประเทศไทย (2568)
* รองประธาน คณะกรรมาธิการวิสามัญพิจารณาร่างพระราชบัญญัติการบริหารจัดการระบบตั๋วร่วม (2568)
* รองประธาน คณะกรรมาธิการวิสามัญพิจารณาร่างพระราชบัญญัติการขนส่งทางราง (2567–2568)
* รองประธาน คณะกรรมาธิการวิสามัญพิจารณาร่างพระราชบัญญัติสถาปนิก (ฉบับที่ 2) พ.ศ. 2566 (2564–2565)

### กรรมาธิการวิสามัญพิจารณาเรื่องอื่นๆ
* รองประธาน คณะกรรมาธิการวิสามัญพิจารณาติดตาม ตรวจสอบ การใช้เงินตามพระราชกำหนด 3 ฉบับ เพื่อแก้ไขปัญหา เยียวยาและฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 (2563–2564)
* กรรมาธิการและที่ปรึกษา คณะกรรมาธิการวิสามัญพิจารณาศึกษาการขุดคลองไทยและพัฒนาพื้นที่ระเบียงเศรษฐกิจภาคใต้ (2563–2564)
* รองประธาน คณะกรรมาธิการวิสามัญพิจารณาศึกษาการขยายสัญญาสัมปทานทางด่วนและรถไฟฟ้า (บีทีเอส) (2562)

### คณะกรรมการ (ด้านอื่นๆ)
* ประธาน กลุ่มมิตรภาพสมาชิกรัฐสภาไทย-สวิตเซอร์แลนด์ (2566–ปัจจุบัน)
* กรรมการ คณะกรรมการประสานงานพรรคการเมืองฝ่ายค้านในสภาผู้แทนราษฎร (2563–ปัจจุบัน)
* กรรมการและเลขานุการ คณะกรรมการบริหารกลุ่มมิตรภาพสมาชิกรัฐสภาไทย-สวิตเซอร์แลนด์ (2564–2566)
* กรรมการบริหาร กลุ่มมิตรภาพสมาชิกรัฐสภาไทย-สหรัฐอเมริกา (2565–2566)

### ประสบการณ์การทำงาน
* สมาชิกสภาผู้แทนราษฎร แบบบัญชีรายชื่อ 2 สมัย (2562–ปัจจุบัน)
* ผู้ช่วยศาสตราจารย์ สถาบันเทคโนโลยีแห่งเอเชีย (2557–2562)
* หัวหน้าแผนกวางแผนระบบความปลอดภัยและการจราจร การทางพิเศษแห่งประเทศไทย (2556–2557)
* หัวหน้าแผนกวิจัยและพัฒนาระบบจราจร การทางพิเศษแห่งประเทศไทย (2554–2556)
* วิศวกรอาวุโส บริษัทวิศวกรที่ปรึกษา ในประเทศสหรัฐอเมริกา (2551–2553)
* วิศวกร บริษัทวิศวกรที่ปรึกษา ในประเทศสหรัฐอเมริกา (2549–2551)
* ผู้ช่วยวิจัย มหาวิทยาลัยรัฐยูทาห์ สหรัฐอเมริกา (2544–2549)

## เครื่องราชอิสริยาภรณ์

## อ้างอิง

## แหล่งข้อมูลอื่น
* 
* นายสุรเชษฐ์  ประวีณวงศ์วุฒิ จากเว็บไซต์รัฐสภาไทย
* Surachet Pravinvongvuth จาก Google Scholar

หมวดหมู่:ข้าราชการพลเรือนชาวไทย
หมวดหมู่:อาจารย์คณะวิศวกรรมศาสตร์
หมวดหมู่:วิศวกรชาวไทย
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคอนาคตใหม่
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:บุคคลจากโรงเรียนเตรียมอุดมศึกษา
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:บุคคลจากสถาบันเทคโนโลยีแห่งเอเชีย
หมวดหมู่:ผู้ได้รับเครื่องราชอิสริยาภรณ์ ท.ม.